\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

vedlegg a – BESKRIVELSE AV og krav til PRODUKSJONSANLEGG og NETTANLEGG

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Definisjoner

Ord og uttrykk definert i avtalevilkårenes punkt [2] skal gjelde tilsvarende i dette Vedlegg A med mindre annet er eksplisitt angitt.

# Dokumenter

Vedlegg A består av følgende dokumenter:

* Disse vilkårene i Vedlegg A
* Bilag 1: Prosjektkonsept vedlagt Støttemottakers søknad om deltakelse i auksjon [prekvalifiseringskriterium 1G]
* Bilag 2: Plan for klimafotavtrykk vedlagt Støttemottakers søknad om deltakelse i auksjon [minimumskrav 2.3]
* Bilag 3: Plan for sameksistens vedlagt Støttemottakers søknad om deltakelse i auksjon [minimumskrav 2.3]
* Bilag 4: Plan for avfall, resirkulering og gjenbruk vedlagt Støttemottakers søknad om deltakelse i auksjon [minimumskrav 2.4]
* Bilag 5: Plan for natur og miljø vedlagt Støttemottakers søknad om deltakelse i auksjon [minimumskrav 2.5]
* Bilag 6: Plan for kompetanseutvikling vedlagt Støttemottakers søknad om deltakelse i auksjon [minimumskrav 3.2]
* Bilag 7: Plan for små- og mellomstore bedrifter vedlagt Støttemottakers søknad om deltakelse i auksjon [minimumskrav 3.3]
* Bilag 8: Plan for utvikling av leverandørindustrien vedlagt Støttemottakers søknad om deltakelse i auksjon [minimumskrav 3.4]

# Tolkningsregler

Bilagene utfyller vilkårene i Vedlegg A. Ved motstrid mellom bestemmelser i dokumentene, skal de gis prioritet i følgende rekkefølge:

* Disse vilkårene i Vedlegg A
* Bilagene til Vedlegg A

# Innhold og betydning

Disse vilkårene i Vedlegg A og Bilag [1 til 8] inneholder overordnede beskrivelser av Etablering og utførelse av Produksjonsanlegget og Nettanlegget.

Dokumentene gir ikke en uttømmende beskrivelse av Støttemottakers forpliktelser, idet Støttemottakers uansett skal utføre alt arbeid som er nødvendig for å Ferdigstille og drive Produksjonsanlegget og Nettanlegget i samsvar med Avtalen.

Støttemottakers adgang til å gjøre endringer i forhold til det som er beskrevet i [vilkårene i Vedlegg A og] Bilag [1 til 8] er regulert i avtalevilkårene punkt [11.2] og [11.3].

# krav til Bærekraft

## Overordnet om krav til bærekraft

Regjeringen ønsker å legge til rette for at utviklingen av havvind skal skje på en bærekraftig måte som tar hensyn til klima og miljø. Departementet oppstiller derfor minimumskrav til utførelsen som Støttemottaker må oppfylle ved gjennomføringen av prosjektet. Kravene til bærekraft skal bidra til en bærekraftig utbygging av havvind som ivaretar sameksistens og minimerer konsekvenser for klima og miljø.

## Klimafotavtrykk

Støttemottaker må ha en klimaplan med beskrivelser av planlagte og mulige tiltak for å minimere prosjektets klimafotavtrykk.

Planen må som et minimum inneholde en beskrivelse av følgende forhold:

1. Planlagte og mulige tiltak for å minimere prosjektets klimafotavtrykk

Planen skal også inneholde en beskrivelse av hvorfor de konkrete tiltakene som inngår i planen anses som de viktigste tiltakene for å oppfylle formålet med kravene i dette punkt.

Støttemottaker skal også inngi dokumentasjon som viser at Støttemottaker har gjennomført analyser av klimafotavtrykk. Dokumentasjonen skal inneholde følgende:

1. Estimert klimafotavtrykk (CO2e utslipp til luft) beregnet i henhold til ISO 14040 og 14044
	1. Systemgrense defineres i henhold til ISO-standarden
	2. Karbonfaktorer skal hentes fra en Ecoinvent versjon 3 database, primærdata brukes der Støttemottaker har tilgang til dette
	3. Klimafotavtrykk skal oppgis i både CO2e/kW, CO2e/kWh, absolutte utslipp av tonn CO2e for prosjektet, og absolutte utslipp av tonn CO2e for hver fase av prosjektet som definert av ISO-standarden

## Sameksistens

Støttemottaker må ha en plan som inneholder tiltak som legger til rette for god sambruk og sameksistens i prosjektområdet og med berørte interessenter.

Planen må som et minimum inneholde en beskrivelse av følgende forhold:

1. Planlagte tiltak som kan bedre sameksistens i prosjektområdet, inkludert involvering av berørte interessenter
2. Planlagt arbeid med sambruk og sameksistens med fiskeri og sjøtrafikk.

Planen skal også inneholde en beskrivelse av hvorfor de konkrete tiltakene som inngår i planen anses som de viktigste tiltakene for å oppfylle formålet med kravene i dette punkt.

## Avfall, resirkulering og gjenbruk

Støttemottaker må ha en plan som bidrar til at prosjektet har god avfallshåndtering, med særlig vekt på resirkulering.

Planen må som et minimum inneholde en beskrivelse av planlagte tiltak knyttet til:

1. Avfallshåndtering i prosjektet
2. Potensialet for resirkulering
	1. Beskrivelsen skal inkludere estimater på mulig andel av resirkulerbare materialer for turbin, turbinblader, turbintårn, fundament, kabler og substasjon
3. Gjenbruk av større elementer i energianlegget
4. Material- og kjemikaliebruk i prosjektet
5. Forurensing, inkludert mikroplast

Planen skal også inneholde en beskrivelse av hvorfor de konkrete tiltakene som inngår i planen anses som de viktigste tiltakene for å oppfylle formålet med kravene i dette punkt.

## Natur og miljø

Støttemottaker må ha en plan for arbeidet med natur og miljø, kunnskap og innovasjon. Planen skal legge til rette for at hensynet til natur og miljø ivaretas på en god måte ved gjennomføringen av prosjektet, samt bidra til økt kunnskap og innovasjon innen teknologi og metoder som reduserer naturpåvirkning eller gir positive natureffekter i prosjektområdet.

Planen må som et minimum inneholde en beskrivelse av følgende forhold:

1. Planlagt arbeid med natur og miljø
2. Eventuelle planlagte tiltak som kan bidra til økt innovasjon innen teknologi og metoder som reduserer miljøpåvirkning eller gir positive natureffekter i prosjektområdet.

Planen skal også inneholde en beskrivelse av hvorfor de konkrete tiltakene som inngår i planen anses som de viktigste tiltakene for å oppfylle formålet med kravene i dette punkt.

# Krav til positive ringvirkninger

## Overordnet om krav til positive ringvirkninger

Regjeringen ønsker at det ved utviklingen av havvind skal legges til rette for positive ringvirkninger. Departementet stiller derfor minimumskrav til utførelsen som Støttemottaker må oppfylle ved gjennomføringen av prosjektet. Kravene til positive ringvirkninger skal bidra til industriutvikling gjennom å bygge erfaring og kompetanseutvikling i leverandørkjedene ved utbyggingen av første fase av Sørlige Nordsjø II.

## Kompetanseutvikling

Støttemottaker må ha en plan for arbeid i prosjektet som bidrar til kompetanseheving i leverandørindustrien og som gir insentiver til bruk av fagarbeidere og lærlinger.

Planen må som et minimum inneholde en beskrivelse av følgende forhold:

1. Planlagte kompetansehevingstiltak rettet mot leverandørindustrien som skal gjennomføres i forbindelse med prosjektet, eksempelvis introduksjonsprogrammer, leverandørmøter, samarbeidsprosjekter etc.
2. Hvilke deler av prosjektet det vil være aktuelt å bruke fagarbeidere og lærlinger,
3. Hvordan Støttemottaker vil insentivere sine underleverandører til å benytte fagarbeidere og lærlinger
4. Bidrag og samarbeid med institusjoner og foreninger knyttet til relevant forskning og utvikling innen havvind

Planen skal også inneholde en beskrivelse av hvorfor de konkrete tiltakene som inngår i planen anses som de viktigste tiltakene for å oppfylle formålet med kravene i dette punkt.

## Små- og mellomstore bedrifter (SMB-er)

Støttemottaker må ha en plan for hvordan prosjektet skal bidra til at små og mellomstore bedrifter (SMB-er) får erfaring med leveranser eller tjenester i tilknytning til havvind.

SMB-er defineres som bedrifter med inntil 100 ansatte.

Planen må som et minimum inneholde en beskrivelse av følgende forhold:

1. Planlagt kontraktstrategi, herunder hvordan SMB-er kan bidra i de aktuelle segmentene studier, installasjon, drift og vedlikehold, herunder som underleverandør eller utstyrsleverandør.
2. Eventuelle andre planlagte tiltak som bidrar til at SMB-er får erfaring med leveranser eller tjenester innenfor segmentene studier, fabrikasjon, installasjon, drift og vedlikehold.

Planen skal også inneholde en beskrivelse av hvorfor planlagt kontraktstrategi og eventuelle andre planlagte tiltak anses som beste strategi for å oppfylle formålet med kravene i dette punkt.

Dersom det er inngått avtaler med SMB-er, så ønskes også en kort beskrivelse av eventuelle avtaler med SMB-er om leveranser eller tjenester innen segmenterte studier, fabrikasjon, installasjon, drift og vedlikehold

## Utvikling av leverandørindustrien

Støttemottaker må ha en plan for hvordan prosjektet skal bidra til å utvikle leverandørindustrien på en økonomisk bærekraftig måte som bidrar til at Europa og Norge når ambisjonene sine for vindkraft til havs.

Planen må som et minimum inneholde en beskrivelse av følgende forhold:

1. Beskrivelse av planlagt anbuds- og kontraktstrategi, inkludert for utbyggings- og driftsfasen, og hvordan denne kan bidra til å utvikle leverandørindustrien
2. Eventuelle andre planlagte tiltak for at prosjektet skal bidra til å utvikle leverandørindustrien på en økonomisk bærekraftig måte slik at denne kan bidra til det grønne skiftet

Planen skal også inneholde en beskrivelse av hvorfor planlagt anbuds- og kontraktstrategi og eventuelt andre planlagte tiltak anses som beste strategi for å oppfylle formålet med kravene i dette punkt.

\* \* \*